KOMISIJOS SPRENDIMAS
2005 m. sausio 3 d.
priimantis siūlomą įsipareigojimą, susijusį su muitų apėjimui užkardyti skirtu tyrimu dėl antidempingo priemonių, nustatytų Tarybos reglamentu (EB) Nr. 769/2002 dėl Kinijos Liaudies Respublikos kilmės kumarino importo, taikymo kumarino siuntoms iš Indijos ar Tailando, deklaruojamoms arba nedeklaruojamoms kaip Indijos ar Tailando kilmės
(2005/3/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau - pagrindinis reglamentas), ypač į jo 8 straipsnį,
pasikonsultavusi su Patariamuoju komitetu,
kadangi:
A. PROCEDŪRA
(1)
Po peržiūros dėl termino pratęsimo Reglamentu (EB) Nr. 769/2002 (2) (toliau - pradinis reglamentas) Taryba nustatė galutinį 3 479 EUR už toną antidempingo muitą Kinijos Liaudies Respublikos (KLR) kilmės kumarino, klasifikuojamo KN kodu ex 2932 21 00, importui.
(2)
2004 m. vasario 24 d. Komisija pagal pagrindinio reglamento 13 straipsnio 3 dalį gavo prašymą ištirti tariamą KLR kilmės kumarino importui taikomų antidempingo priemonių apėjimą (toliau - prašymas). Prašymą vieno Bendrijos gamintojo vardu pateikė Europos chemijos pramonės taryba (CEFIC) (toliau - pareiškėjas). Šiame prašyme buvo pateikta pakankamai prima facie įrodymų, pateisinančių tyrimo inicijavimą.
(3)
Reglamentu (EB) Nr. 661/2004 (3) (toliau - inicijuojantis reglamentas) Komisija inicijavo tyrimą dėl tariamo KLR kilmės kumarino importui taikomų antidempingo priemonių apėjimo, įvykdyto importuojant kumarino siuntas iš Indijos arba Tailando, deklaruojamas arba nedeklaruojamas kaip Indijos ar Tailando kilmės.
(4)
Taryba, remdamasi tyrimo rezultatais, Reglamentu (EB) Nr. 2272/2004 (4) išplėtė antidempingo muito, nustatyto Kinijos Liaudies Respublikos kilmės kumarino importui, taikymą kumarino siuntoms iš Indijos ar Tailando, deklaruojamoms arba nedeklaruojamoms kaip Indijos ar Tailando kilmės
B. ĮSIPAREIGOJIMAS
(5)
Atlas Fine Chemicals Pvt. Ltd., bendradarbiaujantis eksportuojantis gamintojas Indijoje pasiūlė įsipareigojimą pagal pagrindinio reglamento 8 straipsnio 1 dalį. Šiame įsipareigojime eksportuojantis gamintojas pasiūlė parduoti Bendrijai kumariną, kurį jis iš tikrųjų gamina Indijoje ribotais kiekiais, atitinkančiais iš tikrųjų Indijoje pagaminto ir Bendrijai nuo 2003 m. balandžio 1 d. iki 2004 m. kovo 31 d. parduoto kumarino kiekį.
(6)
Bendrovė Komisijai reguliariai pateiks išsamią informaciją apie jos eksportą į Bendriją tam, kad Komisija galėtų veiksmingai stebėti kaip vykdomas įsipareigojimas. Be to, šios bendrovės pardavimų struktūra yra tokia, kad Komisija laikosi nuomonės, jog pavojus apeiti priimtą įsipareigojimą yra ribotas.
(7)
Pasiūlymas įsipareigoti užtikrina, kad į Bendriją bus eksportuojamas tik iš tikrųjų Indijoje pagamintas kumarinas. Atsižvelgiant į tai, manoma kad įsipareigojimas apsaugos nuo apėjimo ir todėl jis yra priimtinas.
(8)
Tam, kad Komisija galėtų veiksmingai stebėti, kaip bendrovė vykdo prisiimtą įsipareigojimą, tais atvejais, kai pagal įsipareigojimą atitinkamai muitinei yra pateikiamas prašymas išleisti prekes į laisvą apyvartą, nuo muito atleidžiama, tik pateikus sąskaitą faktūrą, kurioje yra nurodyta bent ta informacija, kurios reikalaujama Reglamento (EB) Nr. 2272/2004 priede. Tokia informacija taip pat yra reikalinga, kad muitinės galėtų pakankamai tiksliai įvertinti, ar siunta atitinka prekybos dokumentus. Jei tokia sąskaita faktūra nepateikiama arba ji neatitinka muitinei deklaruoto produkto, tuo atveju mokamas atitinkamo dydžio antidempingo muitas.
(9)
Nesilaikant arba atsisakius laikytis įsipareigojimo, antidempingo muitas gali būti nustatomas pagal pagrindinio reglamento 8 straipsnio 9 ir 10 dalį,
PRIĖMĖ ŠĮ SPRENDIMĄ:
1 straipsnis
Šiuo yra priimamas įsipareigojimas, pasiūlytas toliau įvardytos bendrovės, susijęs su tyrimu dėl tariamo Kinijos Liaudies Respublikos kilmės kumarino importui taikomų antidempingo priemonių apėjimo, įvykdyto importuojant kumarino siuntas iš Indijos arba Tailando.
Šalis
Bendrovė
Taric papildomas kodas
Indija
Atlas Fine Chemicals Pvt Ltd,
Debhanu Mansion,
Nasik-Pune Highway,
Nasik Road,
MS 422 101, Indija
A579
2 straipsnis
Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
Priimta Briuselyje, 2005 m. sausio 3 d.